b'\n_START_ARTICLE_\nBa (faraon)\n_START_SECTION_\nIme\n_START_PARAGRAPH_\nEdini zanesljiv vir z imenom kralja Baja so fragmenti zelenega skrilavca, odkriti v podzemni galeriji D\xc5\xbeoserjeve stopni\xc4\x8daste piramide v Sakari in mastabi visokega dr\xc5\xbeavnega uradnika Ny-Ankh-Baja iz obdobja \xc5\xa0este dinastije.\n_START_SECTION_\nIdentiteta\n_START_PARAGRAPH_\nO kralju Baju je zelo malo znanega. Nekaj arheolo\xc5\xa1kih najdb ka\xc5\xbee, da je obstajal, kaj ve\xc4\x8d pa ne povedo._NEWLINE_Leta 1899 je znanstvenik Alessandro Ricci objavil risbo sereka z eno samo nogo (Gardinerjev hieoglif D58) v njem. Po Ricciju je bil odkrit na skalnem napisu v Wadi Magharehu na Sinaju. Egiptologa Jaroslav \xc4\x8cern\xc3\xbd in Michel Baude sta ugotovila, da Ricci omenja skalni napis kralja Sanakta iz Tretje dinastije. Riccijeva interpretacija imena je bila torej napa\xc4\x8dna._NEWLINE_\xc4\x8cern\xc3\xbd in Peter Kaplony domnevata, da bi kralj Ba lahko bil istoveten s podobno slabo dokumentiranim kraljem Horom Pti\xc4\x8dem. Slednji je svoje ime pisal s pti\xc4\x8dem, podobnim gosi. Ker je podoba pti\xc4\x8da brez umetni\xc5\xa1kih podrobnosti, je njegova identifikacija nemogo\xc4\x8da. Egiptologi se \xc5\xa1e vedno prerekajo, kako ga prebrati in kaj pomeni. \xc4\x8cern\xc3\xbd in Kaplony menita, da se imeni obeh kraljev transkribirata kot Ba. \xc4\x8ce je to res, bi Hor Ba in Hor Pti\xc4\x8d lahko bila ista zgodovinska oseba. Njuna trditev ni splo\xc5\xa1no sprejeta._NEWLINE_V nasprotju z njima nekateri egiptologi, med njimi Nabil Swelim, domnevajo, da je bil Hor Ba neposredni naslednik kralja Nine\xc4\x8derja iz Druge dinastije. Swelim omenja zapis imena kralja Nine\xc4\x8derja na Abi\xc5\xa1kem seznamu kraljev, ki se za\xc4\x8denja z enakim hieroglifom (oven, Gardinerjev znak E11) kot Hor Bajevo Horovo ime. Swelim je zato prepri\xc4\x8dan, da je bilo Bajevo Horovo ime pomotoma zamenjano z Nine\xc4\x8derjevim rojstnim imenom._NEWLINE_Mesto Bajevega pokopa ni znano.'